CELEX: 32019D1282
Language: fi
Date: 2019-07-29 00:00:00
Title: Komission täytäntöönpanopäätös (EU) 2019/1282, annettu 29 päivänä heinäkuuta 2019, Argentiinan oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi annetun täytäntöönpanopäätöksen 2014/246/EU kumoamisesta (ETA:n kannalta merkityksellinen teksti.)

30.7.2019   
               
               
                  FI
               
               
                  Euroopan unionin virallinen lehti
               
               
                  L 201/37
               
            
         KOMISSION TÄYTÄNTÖÖNPANOPÄÄTÖS (EU) 2019/1282,
         annettu 29 päivänä heinäkuuta 2019,
         Argentiinan oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi annetun täytäntöönpanopäätöksen 2014/246/EU kumoamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon luottoluokituslaitoksista 16 päivänä syyskuuta 2009 annetun Euroopan parlamentin ja neuvoston asetuksen (EY) N:o 1060/2009 (1) ja erityisesti sen 5 artiklan 6 kohdan,
         sekä katsoo seuraavaa:
         
                     (1)
                  
                  
                     Asetuksen (EY) N:o 1060/2009 5 artiklan 6 kohdassa siirretään komissiolle valta antaa vastaavuuspäätös, jossa todetaan, että kolmannen maan oikeudellisessa ja valvontakehyksessä varmistetaan, että kyseisessä kolmannessa maassa toimiluvan saaneet tai rekisteröidyt luottoluokituslaitokset noudattavat oikeudellisesti sitovia vaatimuksia, jotka vastaavat mainitusta asetuksesta johtuvia vaatimuksia ja jotka pannaan täytäntöön ja joita valvotaan tehokkaasti kyseisessä kolmannessa maassa. Jotta kolmannen maan oikeudellinen ja valvontakehys voitaisiin katsoa vastaavaksi, sen on täytettävä vähintään asetuksen (EY) N:o 1060/2009 5 artiklan 6 kohdassa vahvistetut kolme ehtoa.
                  
               
                     (2)
                  
                  
                     Komissio antoi 28 päivänä huhtikuuta 2014 täytäntöönpanopäätöksen 2014/246/EU (2), jossa se totesi näiden kolmen ehdon täyttyvän ja katsoi luottoluokituslaitoksia koskevan Argentiinan oikeudellisen ja valvontakehyksen vastaavan tuolloin voimassa olleita asetuksen (EY) N:o 1060/2009 vaatimuksia.
                  
               
                     (3)
                  
                  
                     Argentiinan oikeudellinen ja valvontakehys täyttää edelleen asetuksen (EY) N:o 1060/2009 5 artiklan 6 kohdassa alun perin säädetyt kolme ehtoa. Euroopan parlamentin ja neuvoston asetuksessa (EU) N:o 462/2013 (3) otetaan kuitenkin käyttöön lisävaatimuksia unionissa rekisteröidyille luottoluokituslaitoksille ja tiukennetaan siten näiden luottoluokituslaitosten oikeudellista ja valvontajärjestelmää. Nämä lisävaatimukset sisältävät luottoluokituslaitoksiin sovellettavia sitovia sääntöjä, jotka koskevat luokitusnäkymiä, eturistiriitojen hallintaa, luottamuksellisuusvaatimuksia, luokitusmenetelmien laatua sekä luottoluokitusten esittämistä ja julkistamista.
                  
               
                     (4)
                  
                  
                     Asetuksen (EU) N:o 462/2013 2 artiklan toisen kohdan 1 alakohdan b alakohdan mukaan lisävaatimuksia sovelletaan 1 päivästä kesäkuuta 2018 arvioitaessa kolmansien maiden oikeudellisten ja valvontakehysten vastaavuutta.
                  
               
                     (5)
                  
                  
                     Tätä taustaa vasten komissio pyysi 13 päivänä heinäkuuta 2017 Euroopan arvopaperimarkkinaviranomaiselta, jäljempänä ’ESMA’, neuvoja siitä, vastaako muun muassa Argentiinan oikeudellinen ja valvontakehys näitä asetuksella (EU) N:o 462/2013 käyttöön otettuja lisävaatimuksia. Lisäksi komissio pyysi ESMAa esittämään arvionsa siitä, onko mahdollisilla eroilla olennaista merkitystä.
                  
               
                     (6)
                  
                  
                     ESMA totesi 17 päivänä marraskuuta 2017 julkaistussa teknisessä lausunnossaan, että Argentiinan oikeudellinen ja valvontakehys ei sisällä riittäviä säännöksiä, jotka voisivat täyttää asetuksella (EU) N:o 462/2013 käyttöön otettujen lisävaatimusten tavoitteet.
                  
               
                     (7)
                  
                  
                     Asetuksella (EU) N:o 462/2013 lisätään asetuksen (EY) N:o 1060/2009 3 artiklan 1 kohtaan w alakohta, jossa annetaan luokitusnäkymän määritelmä. Asetuksessa (EY) N:o 1060/2009 laajennetaan nyt tietyt luottoluokituksiin sovellettavat vaatimukset koskemaan myös luokitusnäkymiä. Vaikka luokitusnäkymät ovat luottoluokitusmarkkinoiden piirre, Argentiinan oikeudellinen ja valvontakehys ei sisällä niitä koskevia säännöksiä. Koska luokitusnäkymät eivät kuulu Argentiinan kansallisen arvopaperikomission (Comision Nacional de Valores, CNV) harjoittaman luottoluokituslaitosten valvonnan piiriin, CNV ei voi pyytää mitään luokitusnäkymiin liittyviä tietoja.
                  
               
                     (8)
                  
                  
                     Jotta voitaisiin parantaa luottamusta luottoluokituslaitosten riippumattomuuteen luottoluokitelluista yhteisöistä, asetuksella (EU) N:o 462/2013 lisätään asetukseen (EY) N:o 1060/2009 6 artiklan 4 kohta, 6 a artikla ja 6 b artikla, joissa laajennetaan eturistiriitoihin sovellettavat säännöt koskemaan sellaisia eturistiriitoja, jotka liittyvät luottoluokituslaitoksen osakkeenomistajiin tai luottoluokituslaitoksessa merkittävässä asemassa oleviin jäseniin. Argentiinan oikeudellisen ja valvontakehyksen mukaan luottoluokituslaitoksen on otettava käyttöön asianmukaiset ja tehokkaat organisatoriset ja hallinnolliset menettelyt eturistiriitojen estämiseksi, havaitsemiseksi, poistamiseksi, korjaamiseksi ja ilmoittamiseksi. Argentiinan oikeudellisessa ja valvontakehyksessä ei kuitenkaan nimenomaisesti vaadita luottoluokituslaitoksia ottamaan huomioon osakkeenomistajiin liittyviä eturistiriitoja. Näin ollen ei ole olemassa vaatimuksia, joilla luottoluokituslaitosta kiellettäisiin antamasta luottoluokitusta yhteisölle, joka omistaa yli 10 prosenttia sen osakkeista, tai tarjoamasta konsultointi- tai neuvontapalveluja yhteisölle, joka omistaa yli 5 prosenttia sen osakkeista.
                  
               
                     (9)
                  
                  
                     Asetuksella (EU) N:o 462/2013 otetaan käyttöön uusia säännöksiä sen varmistamiseksi, että luottamuksellisia tietoja käytetään ainoastaan luottoluokitustoimintaan liittyviin tarkoituksiin ja että niitä suojellaan petoksilta, varkauksilta ja väärinkäytöksiltä. Tätä varten asetuksen (EY) N:o 1060/2009 10 artiklan 2 a kohdassa edellytetään, että luottoluokituslaitokset käsittelevät kaikkia luottoluokituksia, luokitusnäkymiä ja niihin liittyviä tietoja sisäpiiritietoina siihen saakka, kun ne on julkistettu. Argentiinan oikeudellinen ja valvontakehys sisältää yksityiskohtaisia vaatimuksia toimista, joita luottoluokituslaitosten on toteutettava suojellakseen hallussaan olevia, liikkeeseenlaskijoita koskevia luottamuksellisia tietoja. Näin ollen puitteet luottamuksellisten tietojen suojaamiseksi väärinkäytöltä ovat uskottavat.
                  
               
                     (10)
                  
                  
                     Asetuksella (EU) N:o 462/2013 pyritään parantamaan luottoluokitusmenetelmien avoimuutta ja laatua. Siinä lisätään asetuksen (EY) N:o 1060/2009 liitteessä I olevan D jakson I alajakson 3 kohtaan luottoluokituslaitoksia koskeva velvollisuus antaa luottoluokitellulle yhteisölle mahdollisuus huomauttaa mahdollisista asiavirheistä ennen luottoluokituksen tai luokitusnäkymän julkaisemista. Argentiinan oikeudellisessa ja valvontakehyksessä ei velvoiteta luottoluokituslaitoksia antamaan luottoluokitellulle yhteisölle mahdollisuutta tarkastaa luottoluokitus asiavirheiden varalta ennen sen julkaisemista. Luokitus on julkaistava heti, kun luottoluokituskomitea on hyväksynyt sen, jotta varmistetaan sijoittajansuoja ja se, että markkinat saavat viipymättä tiedon luottoluokituksen muutoksesta.
                  
               
                     (11)
                  
                  
                     Asetuksella (EU) N:o 462/2013 lisätään asetuksen (EY) N:o 1060/2009 8 artiklaan 5 a kohta, 6 kohdan aa ja ab alakohta ja 7 kohta, joissa otetaan käyttöön suojatoimia sen varmistamiseksi, että luokitusmenetelmiin tehtävät muutokset eivät johda niiden höltymiseen. Argentiinan oikeudellisen ja valvontakehyksen ja unionin kehyksen välillä on huomattavia eroja. Vaikka Argentiinan oikeudellinen ja valvontakehys sisältää vaatimukset, joiden mukaan luottoluokituksia annetaan vain julkaistujen menetelmien mukaisesti ja menetelmiä tarkistetaan säännöllisesti, luottoluokituslaitoksia ei nimenomaisesti vaadita kuulemaan muita tahoja menetelmiin tehdyistä muutoksista tai korjaamaan virheitä menetelmissään. Siinä ei myöskään vaadita ilmoittamaan luokitusmenetelmän virheistä kaikille luottoluokitelluille yhteisöille, joita virheet koskevat.
                  
               
                     (12)
                  
                  
                     Asetuksella (EU) N:o 462/2013 tiukennetaan luottoluokitusten esittämistä ja julkistamista koskevia vaatimuksia. Asetuksen (EY) N:o 1060/2009 8 artiklan 2 kohdan ja liitteessä I olevan D jakson I alajakson 2 a kohdan mukaan luottoluokituslaitoksen on luokitusmenetelmiä, malleja ja keskeisiä luokitusoletuksia koskevat tiedot antaessaan samalla annettava selkeät ja helposti ymmärrettävät ohjeet, joissa selitetään luottoluokitusprosessissa käytettäviin malleihin ja luokitusmenetelmiin liittyvät oletukset, parametrit, rajoitukset ja epävarmuustekijät. Argentiinan oikeudellinen ja valvontakehys sisältää säännöksiä, joilla varmistetaan, että luottoluokituslaitokset antavat riittävän ohjeistuksen, jotta luottoluokitusten käyttäjät ymmärtävät luokitukset. Siinä ei kuitenkaan vaadita nimenomaisesti, että luottoluokituslaitosten olisi sisällytettävä luottoluokitukseen ainoastaan tiedot, jotka ovat merkityksellisiä yhteisön luottoluokituksen kannalta. Luottoluokituslaitoksia ei myöskään vaadita korostamaan luottoluokituksessa, että se on luottoluokituslaitoksen näkemys, johon olisi tukeuduttava rajoitetusti.
                  
               
                     (13)
                  
                  
                     Asetuksella (EU) N:o 462/2013 lisätään asetuksen (EY) N:o 1060/2009 liitteessä I olevan E jakson II alajaksoon vaatimus, jonka mukaan luottoluokituslaitosten luottoluokituksista ja liitännäispalveluista perimien maksujen olisi oltava syrjimättömiä ja perustuttava todellisiin kustannuksiin. Vaatimuksen tavoitteena on lisätä kilpailua ja pienentää eturistiriitojen mahdollisuutta luottoluokitusalalla. Sen mukaan luottoluokituslaitosten on ilmoitettava tietyt taloudelliset tiedot. Argentiinan oikeudellisessa ja valvontakehyksessä ainoastaan vaaditaan luottoluokituslaitoksia toimittamaan sääntelyviranomaiselle tiedot kultakin asiakkaalta luokituspalveluista perityistä maksuista ja erottelemaan tiedoissa yhteisö ja/tai väline ja arvopaperi. Luottoluokituslaitosten on ilmoitettava verkkosivustoillaan luokituspalveluista perimänsä vähimmäis- ja enimmäispalkkiot asiakkaiden tasapuolisen kohtelun varmistamiseksi, mutta niiltä ei edellytetä, että asiakkailta perittävät maksut ovat kustannusperusteisia ja syrjimättömiä.
                  
               
                     (14)
                  
                  
                     Tarkasteltujen tekijöiden perusteella luottoluokituslaitoksia koskeva Argentiinan oikeudellinen ja valvontakehys ei täytä kaikkia asetuksen (EY) N:o 1060/2009 5 artiklan 6 kohdan toisessa alakohdassa säädettyjä vastaavuusehtoja. Näin ollen sen ei voida katsoa vastaavan kyseisessä asetuksessa vahvistettua oikeudellista ja valvontakehystä.
                  
               
                     (15)
                  
                  
                     Sen vuoksi täytäntöönpanopäätös 2014/246/EU olisi kumottava.
                  
               
                     (16)
                  
                  
                     Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Kumotaan täytäntöönpanopäätös 2014/246/EU.
         
         
            2 artikla
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 29 päivänä heinäkuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 302, 17.11.2009, s. 1.
         
            (2)  Komission täytäntöönpanopäätös 2014/246/EU, annettu 28 päivänä huhtikuuta 2014, Argentiinan oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi (EUVL L 132, 3.5.2014, s. 68).
         
            (3)  Euroopan parlamentin ja neuvoston asetus (EU) N:o 462/2013, annettu 21 päivänä toukokuuta 2013, luottoluokituslaitoksista annetun asetuksen (EY) N:o 1060/2009 muuttamisesta (EUVL L 146, 31.5.2013, s. 1).